কুমোরটুলিতে দ্বন্দ্বমূলক বস্তুবাদ। 
একদিকে উন্নয়ন এবং পুনর্বাসনের অভাবে ধুঁকছেন কুমোরটুলির প্রতিমা শিল্পীদের একাংশ। এলাকার পরিকাঠামোগত উন্নয়নের দাবি তুলছেন তাঁরা। আরেকাংশ অবশ্য চাইছেন শুধুই সরকারি সম্মান এবং স্বীকৃতি।
কুমোরটুলি মৃৎশিল্পী সমিতির সাধারণ সম্পাদক কার্তিকচন্দ্র পাল বলছেন, ‘‘উন্নয়নের ফাঁকা বুলিতে আর আস্থা নেই। এই বেশ ভাল আছি। বরং আমাদের সম্মানিত করুক সরকার।’’ তাঁর দাবি, সরকারি অনুদান না পেলে অচিরেই হয়তো শেষ হয়ে যাবে প্রতিমা তৈরির এই শিল্প। তাঁর কথায়, ‘‘১৫-২০ বছর পর দেখবেন এই দোকানগুলোই শুধু পড়ে রয়েছে, সেখানে প্রতিমা আর নেই।’’ মৃৎশিল্পী ইন্দ্রজিৎ পালের অভিযোগ, ‘‘সংগীতশিল্পী থেকে যাত্রাশিল্পী, টলিশিল্পী— সকলকেই তো স্বীকৃতি দিচ্ছেন মুখ্যমন্ত্রী মমতা বন্দ্যোপাধ্যায়। তাহলে প্রতিমা শিল্পীরা ব্রাত্য কেন?’’ 

সম্মান নয়, উন্নয়নের দাবি তুলছেন সত্তরোর্ধ্ব মৃৎশিল্পী নিমাই পাল। ২০১০ সালে কলকাতা মেট্রোপলিটান ডেভেলপমেন্ট অথরিটির (কেএমডিএ) ব্যবস্থাপনায় কুমোরটুলির পুনর্বাসন প্রকল্প শুরু হওয়ার সময় প্রথমে তাঁর বাড়ি ও দোকানই ভাঙা হয়েছিল। স্ত্রী-সন্তান নিয়ে ঠাঁই হয়েছিল অদূরেই অস্থায়ী শিবিরে। গত সাত বছর ধরে সেই অস্থায়ী কুমোরটুলিই স্থায়ী ঠিকানা নিমাইবাবুর মতো বেশ কিছু মৃৎশিল্পীর। 

পুনর্বাসন প্রকল্পের এই পরিণতি কেন? কেএমডিএ সূত্রের খবর, ২০১০ সালে প্রকল্পের প্রথম পর্যায়ের কাজ শুরু হয়। সেসময় কুমোরটুলির ১৭০ জন বাসিন্দাকে স্থানান্তরিত করা হয়েছিল অস্থায়ী শিবিরে। এরপর ‘জওহরলাল নেহরু ন্যাশনাল আর্বান রিনিউয়াল মিশনে’র (জেইউএনইউআরএম) টাকা না-আসায় এবং মৃৎশিল্পীদের একাংশের আপত্তিতে অচিরেই কাজ বন্ধ হয়ে যায়। 

অস্থায়ী কুমোরটুলির বাসিন্দাদের দাবি, প্রতিমা বিক্রি করার জন্য তাঁদের ভরসা সেই পুরনো পাড়াই। তাই প্রতিমা তৈরি হওয়ার পর তা কুমোরটুলিতে নিয়ে গিয়ে অন্যের দোকানে রাখতে হয়। ফলে আগের তুলনায় অনেকটাই কমেছে বিক্রিবাটা। নিমাইবাবুর মন্তব্য, ‘‘অস্থায়ী শিবিরে প্রতিমা তৈরির অঢেল জায়গা। কিন্তু ক্রেতারা এই জায়গা চেনেন না, তাই আসেন না। ফলে বাধ্য হয়ে প্রতিমা কম বানাতে হচ্ছে। মন্ত্রী-সংসদ তো বটেই, স্বয়ং মুখ্যমন্ত্রীকে এ নিয়ে সমিতি চিঠি দিয়েছিল। কিন্তু সাড়া মেলেনি।’’
স্থানীয় তৃণমূল কাউন্সিলর মিতালি সাহা অবশ্য বলছেন, ‘‘এরকম কোনও কথা জানা নেই। অভিযোগ খতিয়ে দেখে নিশ্চয় ব্যবস্থা নেব।’’